**FELHÍVÁS**

**Rendelettervezet társadalmi** **egyeztetésére**

Gyál Város Önkormányzat Képviselő-testületének 18/2014. (XII.01.) önkormányzati rendelete a Képviselő-testület Szervezeti és Működési Szabályzatáról (továbbiakban: SZMSZ) a 41.§ és 42.§-ában rögzíti az önkormányzati rendelettervezetek társadalmi egyeztetésével kapcsolatos szabályokat. Ezen előírásoknak megfelelően az Önkormányzat az alábbiak szerint biztosítja, hogy a Képviselő-testület elé 2017. október 26. napján kerülő

**Gyál Város Önkormányzata Képviselő-testületének**

**…/2017 (…..) önkormányzati rendelete**

**az önkományzat címeréről, zászlajáról és használatuk rendjéről szóló 10/2013. (IV.26.) önkormányzati rendelet módosításáról**

rendelettervezet széles körben megismerhető legyen, és ezekről az érintettek véleményt nyilváníthassanak.

**A rendelet módosításának indokoltsága:**

Gyál Város Önkormányzatának kifejezett szándéka az, hogy amennyiben városunk lakosai ingatlanukon a hazához tartozás érzését kifejezendő magyar zászlót, valamint a helyi identitástudat kifejezése okán Gyál zászlót szeretnének elhelyezni, ezen törekvésüket a rendelkezésre álló eszközökkel a legmesszebbmenőkig támogassa.

Az önkormányzat címeréről, zászlajáról és használatuk rendjéről szóló 10/2013. (IV.26.) önkormányzati rendelet jelenleg akként rendelkezik, hogy az ott rögzített felhasználás eseteit kivéve a zászló, ill. lobogó használata engedélyköteles tevékenység.

Annak érdekében, hogy a zászlókihelyezés külön engedélyezési eljárás lefolytatása nélkül megvalósulhasson, szükséges a rendelet kiegészítése, ellenkező esetben minden egyes zászlókihelyezés egyedi engedélyezési eljárás lefolytatását igényelné.

A társadalmi egyeztetés tárgyát képező rendelettervezet a [www.gyal.hu/kozerdeku/hirdetmenyek](http://www.gyal.hu/kozerdeku/hirdetmenyek/) menüpont alatt található.

A rendelettervezetet az Oktatási és Kulturális Bizottság 2017. október 18-án tárgyalja.

**A társadalmi egyeztetés szabályai:**

A **rendelettervezet kapcsán a Gyálon állandó lakóhellyel vagy tartózkodási hellyel rendelkező lakosok,** és a Gyálon működő szervezetek a karvalics.katalin@gyal.hu elektronikus levélcímen keresztül nyilváníthatnak véleményt, **2017.október 16-án 16 óráig.**

Az SZMSZ 41.§ (3) bekezdése alapján a névtelenül beérkezett véleményeket azok figyelembe vétele nélkül törölni kell. Nem vehető figyelembe továbbá az a vélemény, amely elkésett, sérti a közerkölcsöt vagy a rendelettervezetek tárgyához nem illeszkedik.

Tájékoztatjuk továbbá Önöket, hogy az Önkormányzatnak egyedi válaszadási kötelezettsége nincs a beérkezett véleményekkel kapcsolatban.

Az SZMSZ 42.§ (1) bekezdése értelmében „Az Önkormányzat a beérkezett véleményeket, a véleményező nevét és elektronikus levélcímét a rendelet végrehajtása érdekében kezelheti.” Ezért felhívjuk a véleményezők figyelmét, hogy az adataik kezeléséhez szükséges hozzájárulást azok rendelkezésre bocsátásával az Önkormányzat megadottnak tekinti.

Várjuk szíves észrevételeiket.

Rozgonyi Erik
címzetes főjegyző